<classify> NAIROBI, KENYA MAHASIMU wa kisiasa nchini Kenya, Rais Uhuru Kenyatta na kiongozi wa upinzani wa National Super Alliance NASA, Raila Odinga waliweka pembeni tofauti zao kwa muda kuhudhuria ibada katika Kanisa Kuu la All Saints mjini Nairobi jana. Wawili hao walitumia jukwaa moja katika ibada hiyo iliyokuwa sehemu ya maadhimisho ya miaka 100 ya Kanisa la Anglikana nchini hapa, ikiwa ni mara ya kwanza tangu Jaji Mkuu wa Mahakama ya Juu David Maraga afute matokeo ya Uchaguzi Mkuu wa Agosti 8 yaliyompa ushindi Rais Kenyatta Maraga, ambaye pia alihudhuria ibada hiyo, alikutana na Rais Kenyatta mara ya kwanza Oktoba 20 wakati wa maadhimisho ya Siku ya Mashujaa, siku sita tu kabla ya uchaguzi wa marudio wa Oktoba 26 ambao Raila aliususia. Maadhimisho hayo yaliongozwa na kiongozi mkuu wa kanisa hilo duniani, Askofu Mkuu wa Canterbury nchini Uingereza, Justin Welby. Akihutubia ibadani hapo, Rais Kenyatta ambaye aliambatana na mkewe Margaret Kenyatta pamoja na viongozi wengine wa serikali alilishukuru Kanisa la Anglikana kwa mchango wake kwa maendeleo, elimu na kuhamasiaha amani nchini hapa. Awali Welby alikutana na Rais Kenyatta Ikulu mjini hapa juzi akiwa ameambatana na Mchungaji Mkuu Jackson Ole Sapit, ambaye ni Askofu Mkuu wa kanisa hilo nchini Kenya. Katika mkutano wao huo, Welby alimpongeza Rais Kenyatta kwa ushindi wake uliotokana na uchaguzi wa marudio na aliwaombea Wakenya kubakia na amani na utulivu. Nawatia moyo Wakenya kupatana, kuendeleza amani na kubakia katika umoja, Welby alisema. Rais Kenyatta kwa upande wake aliahidi kuendelea na dira yake kuu ya kuiona Kenya yenye umoja na ustawi, ambayo Wakenya wote wanajumuishwa kwa fursa sawa kufikia malengo yao. Ni mara ya pili mwaka huu kwa Askofu Mkuu Welby kuitembelea Kenya, baada ya kufanya hivyo Februari mwaka huu, ikiwa ni mwanzo wa maadhimisho hayo.  <topic>: KIMATAIFA 